

Justiitsministeerium Teie: 20.12.2024 nr 8-1/8962-1

info@just.ee

 Meie: 15.01.2025 nr 10-3/25/3-1

**Arvamus kohtute seaduse ja teiste seaduste muutmise seaduse eelnõu (kohtuhaldusmudel) kohta**

Olete andnud Tartu Halduskohtule võimaluse avaldada arvamust kohtute seaduse ja teiste seaduste muutmise seaduse eelnõu (kohtuhaldusmudel) kohta. Soovime esitada järgmised ettepanekud ja märkused.

**1.** Eelnõu § 1 punktiga 31 täiendatakse kohtute seadust §-ga 40¹, mille esimeses lõikes määratakse kindlaks uue loodava kohtute haldus- ja arendusnõukogu (KHAN) koosseis. Üheks KHAN-i liikmeks on määratud justiits- ja digiminister või tema nimetatud isik. Eelnõu seletuskirjas on rõhutatud, et KHAN on kohtuhalduse juhtimise kõrgeim organ, kes suunab kohtute arendamist ja haldamist ning teeb kõige olulisemad kohtuhaldust puudutavad otsused. Seeläbi suureneb oluliselt kohtunike otsustusõigus kohtute arendamise ja tugiteenuste korraldamise üle. Eelnõus rõhutatud kohtute eraldi põhiseadusliku institutsioonina käsitlemise põhimõttega ei haaku hästi praegusega võrreldes uues loodavas KHAN-s täitevvõimu esindajale (justiits- ja digiminister) laiemate õiguste andmine. Veenev ei ole eelnõu seletuskirjas esitatud põhjendus justiits- ja digiministri KHAN liikmeks nimetamise kohta, mille tulemusena saab nimetatud minister osaleda otsuste tegemisel hääleõigusega. Praegu kehtiva kohtute seaduse järgi osaleb justiitsminister kohtute haldamise nõukoja (KHN) koosolekutel üksnes sõnaõigusega. KHAN liikmeks justiits- ja digiministri nimetamine ei ühti eelnõu peamise eesmärgiga, milleks on käsitleda I ja II astme kohtuid sarnaselt Riigikohtuga põhiseadusliku institutsioonina ning et õigusemõistmine on iga riigi põhifunktsioon ning selle toimimine ei saa sõltuda konkreetse ministri või erakonna poliitilistest eelistustest ega hetkevajadustest. Kuigi enamus kohtuhaldusülesandeid antakse ministeeriumilt KHAN-le, on täitevvõimul võimalik ka uue redaktsiooni järgi sekkuda otseselt kohtuhaldusülesannete täitmisse, sest üks KHAN alaline liige on hääletusõigusega, mitte enam sõnaõigusega, justiits- ja digiminister või tema nimetatud isik. Täitevvõimu ja kohtuvõimu vahelise koostöö edendamine ja tagamine ei eelda KHAN-s ministrile või tema nimetatud isikule hääleõiguse andmist, piisav on sõnaõigusega osalemise õiguse tagamine. Seetõttu oleks mõistlik veel kord kaaluda, kas justiits- ja digiministri määramine KHAN koosseisuliikmeks on põhjendatud ja kohtute iseseisva juhtimise eesmärgiga haakuv.

**2**. Eelnõus märgitud seaduse jõustumisaegade suhtes puudub kindlustunne, et kohtusüsteem suudab sedavõrd ulatuslikku muudatust eelnõuga kavandatud ajaraamis ellu viia ja teenistused käivitada nii, et see ei häiriks kohtute töö tõrgeteta jätkamist. Seaduseelnõu tavapärast menetlemisaega arvestades ei pruugi KHAN ja kohtuhaldusteenistuse töö alustamiseks ja seda reguleerivate sätete jõustamiseks määratud tähtajad olla mõistlikud. Seetõttu tuleks seaduse jõustumisajad kriitilise pilguga üle vaadata.

Lugupidamisega

(allkirjastatud digitaalselt)

Juhan Siider

Tartu Halduskohtu kohtunik kohtu esimehe ülesannetes